ATNS ontken rassisme teen lugverkeerbeheerdersArgieffoto (cnn.com) Air Traffic and Navigation Services (ATNS), die regeringsinstansie wat lugverkeer in Suid-Afrika beheer, het Maandag sy skok uitgespreek oor bewerings dat hy twee van sy bestuurders valslik van rassisme beskuldig het. “ATNS is nie ŉ in ŉ posisie om die meriete van ŉ interne dissiplinêre proses teen Johnny Smit en Leon Altree te bespreek nie,” het ATNS in ŉ verklaring gesê. “Selfs al sou ons hoegenaamd dit wou doen, kan ons nie, aangesien die sub judice-reël van toepassing is. Ons kan egter bevestig dat die twee individue van baie ernstige bewerings aangekla word en dit kan tot hul skorsing lei.” Die vakbond Solidariteit, wat Smit en Altree verteenwoordig, het Sondag gesê die aanklagte van rassisme hou verband met afsonderlike voorvalle waartydens lugverkeerbeheerders deur foutiewe optrede lugveiligheid in gevaar gestel het. Smit (bestuurder van lugverkeerbeheerders) en Altree (waarnemende operasionele bestuurder), het dissiplinêre optrede teen vier lugverkeerbeheerders aanbeveel. “Eerder as om die aanbevole dissiplinêre stappe teen die lugverkeerbeheerders te doen, het ATNS Smit en Altree van rassisme aangekla en geskors,” het Piet le Roux, woordvoerder van Solidariteit, in ŉ verklaring gesê. “Die feit dat die betrokke bestuurders wit en die lugverkeerbeheerders (wat lugvaartveiligheidsreëls oortree het) swart is, behoort geen rol te speel nie. Om van die saak ’n rassekwessie te maak, is ’n onreg teen ons lede. Daarbenewens word die publiek se veiligheid in gevaar gestel wanneer ernstige oortredings oor die hoof gesien word.” Smit en Altree se dissiplinêre verhore het in Oktober ’n aanvang geneem en word einde November voortgesit. Een van die klagtes, waaroor getuienis reeds gelei is, hou verband met ’n voorval wat in Junie 2013 op die OR Tambo Internasionale Lughawe plaasgevind het. In die voorval het die betrokke lugverkeerbeheerder byna ’n noodlottige vliegramp veroorsaak deur aan ’n Boeing 777-200 van ’n internasionale lugredery opdrag te gee om op te styg en ’n kleiner vliegtuig toestemming te gee om terselfdertyd op dieselfde aanloopbaan te land. Om sake te vererger, is dit uit die klankopname van die gebeure duidelik dat die lugverkeerbeheerder, nadat hy die teenstrydige instruksies gegee het, bewus geword het dat sy instruksies tot ’n ongeluk sou lei, maar stilgebly het in plaas daarvan om noodmaatreëls te tref. ’n Moontlike ongeluk en lewensverlies is op die laaste nippertjie afgeweer deur die inisiatief van die vlieënier van die kleiner vliegtuig wat die landing met ’n riskante uitwykbeweging afgebreek het. Die voorval is as ŉ klas A2-insident, slegs twee vlakke onder die ernstigste insident op die rangorde van lugvaartinsidente, geklassifiseer – waar die ernstigste insident ’n volskaalse vliegongeluk is. Weens die erns van die voorval en die feit dat dieselfde lugverkeerbeheerder al voorheen ook ernstige foute begaan het, het Smit en Altree dissiplinêre stappe teen hom aanbeveel. Dana Viljoen, wat die lede namens Solidariteit in hul verhore bystaan, verwerp ATNS se aantyging dat Altree en Smit dubbele standaarde vir wit en swart beheerders toepas. “ATNS beweer dat ons lede rassisties is omdat hulle verskillende aanbevelings ten opsigte van oortredings waar onderskeidelik wit en swart lugverkeerbeheerders betrokke was gedoen het, maar ignoreer die verskille in aard en erns van die onderskeie oortredings.” Viljoen sê ATNS voer aan dat die aanbeveling van remediërende opleiding vir ’n wit, vroulike lugverkeerbeheerder wat ŉ aansienlik minder ernstige fout begaan het, in plaas van dissiplinêre optrede ’n bewys van die Solidariteit-lede se rassisme is. “ATNS maak hierdie aantyging, hoewel dié voorval slegs as ’n klas B2-insident, vyf plekke laer op die lys van ernstigheid as die A2-insident, geklassifiseer is. Boonop het die betrokke lugverkeerbeheerder die fout onmiddellik volgens die standaardprosedure reggestel en dit nie aan die vlieëniers oorgelaat nie,” volgens Viljoen. Viljoen meen die dissiplinêre proses teen Smit en Altree is buitendien prosedureel onreëlmatig. “Die betrokke lede word byvoorbeeld reeds in die klagstate, waarin hulle boonop deur die maatskappy sélf eerder as deur gegriefde kollegas verkla word, aan rassisme skuldig bevind.” ATNS het gesê hy wil dit duidelik stel dat alle lugvaartverwante veiligheidsvoorvalle by die Burgerlike Lugvaartowerheid aangemeld word en gevolglik ondersoek word. “Ons wil die publiek ook verseker dat hul lewens nie in enige stadium in gevaar gestel is tydens die voorvalle nie,” het ATNS gesê. “ATNS sal in ŉ posisie wees om kommentaar te lewer sodra die bogenoemde dissiplinêre prosesse teen Smit en Altree afgehandel is.”